কৃষি ও ক্ষুদ্র শিল্প ঋণের মাধ্যমে গ্রামে টাকার প্রবাহ বাড়ে, চাঙ্গা হয় গ্রামীণ অর্থনীতি। সৃষ্টি হয় নতুন নতুন কর্মসংস্থান। কিন্তু এ গ্রামীণ অর্থনীতিতে টাকার প্রবাহ দিন দিন কমে যাচ্ছে। বাংলাদেশ ব্যাংকের সর্বশেষ পরিসংখ্যান মতে, চলতি অর্থবছরের প্রথম ৯ মাসে (জুলাই-মার্চ) এখাতে (নন-ফার্ম রুরাল ক্রেডিট) বিনিয়োগের প্রবৃদ্ধি হয়েছে মাত্র ১০ শতাংশ, যেখানে আগের অর্থবছরের একই সময়ে ছিল ৩০ শতাংশ। শুধু ক্ষুদ্র শিল্প ঋণেই কমেনি, কমেছে কৃষি ঋণও। আলোচ্য সময়ে কৃষি খাতে ঋণের প্রবৃদ্ধি হয়েছে মাত্র এক দশমিক ৭২ শতাংশ, যেখানে আগের বছরের একই সময়ে ছিল ২২ দশমিক ৭৩ শতাংশ। সংশ্লিষ্ট সূত্র জানিয়েছে, বিদ্যুৎ, গ্যাসসহ অবকাঠামো সুবিধার অভাব ও সামগ্রিক অবস্থার প্র্রভাব পল্লী এলাকায় পড়েছে। বিনিয়োগ কমায় সঙ্কোচিত হয়ে আসছে কর্মস্থান।